Jacques Maritain

Athronydd Catholig o Ffrainc oedd Jacques Maritain (18 Tachwedd 1882 – 28 Ebrill 1973) sy'n nodedig am ei ddehongliadau o syniadaeth Tomos o Acwin ac am athroniaeth Domistaidd ei hunan.

Ganwyd ym Mharis, a chafodd ei fagu'n Brotestant. Astudiodd yn y Sorbonne ac yno dylanwadwyd arno gan y syniad nad oedd gwyddorau natur yn gallu ateb yr holl gwestiynau am oes a thranc dyn. Gyda'i gyd-fyfyriwr Raissa Oumansoff, Iddewes o Rwsia, mynychodd darlithoedd yr athronydd Henri Bergson a oedd yn arddel sythwelediaeth yn hytrach na gwyddonyddiaeth. Priododd Maritain â Oumansoff yn 1904, a dwyflwydd yn ddiweddarach troesant yn Gatholigion. Astudiodd Maritain fioleg ym Mhrifysgol Heidelberg o 1906 i 1908 cyn iddo ddychwelyd i Baris i astudio Tomistiaeth.

Dechreuodd addysgu yn yr Institut Catholique yn 1913, a daliodd swydd athro athroniaeth fodern o 1914 i 1939. Bu'n ddarlithydd blynyddol i'r Pontifical Institute of Mediaeval Studies ym Mhrifysgol Toronto o 1932 ymlaen, a hefyd yn athro gwadd ym mhrifysgolion Princeton (1941–42) a Columbia (1941–44). Gwasanaethodd yn llysgennad Ffrainc i Ddinas y Fatican o 1945 i 1948. Dychwelodd i Princeton i gymryd swydd athro athroniaeth o 1948 i 1960. Sefydlwyd Canolfan Jacques Maritain ym Mhrifysgol Notre Dame, Indiana, yn 1958. Bu farw yn Toulouse yn 90 oed.

 Cyfeiriadau 

 Darllen pellach 
 Bernard Doering, Jacques Maritain and the French Catholic Intellectuals (Notre Dame, Indiana: University of Notre Dame Press, 1983).
 Jude P. Dougherty, Jacques Maritain: An Intellectual Profile (Washington, D.C.: Catholic University of America Press, 2003).
 Joseph W. Evans (gol.), Jacques Maritain: The Man and His Achievement (Efrog Newydd: Sheed & Ward, 1963). 
 William J. Nottingham, Christian Faith and Secular Action: An Introduction to the Life and Thought of Jacques Maritain (St. Louis: Bethany, 1968).

Categori:Genedigaethau 1882
Categori:Marwolaethau 1973
Categori:Academyddion yr 20fed ganrif o Ffrainc
Categori:Academyddion Prifysgol Princeton
Categori:Athronwyr yr 20fed ganrif o Ffrainc
Categori:Athronwyr Catholig o Ffrainc
Categori:Cyn-fyfyrwyr Prifysgol Ruprecht Karl Heidelberg
Categori:Cyn-fyfyrwyr Prifysgol Paris
Categori:Cyn-Brotestaniaid
Categori:Llenorion Catholig o Ffrainc
Categori:Llysgenhadon o Ffrainc
Categori:Llysgenhadon i'r Babaeth
Categori:Pobl a aned ym Mharis
Categori:Tomistiaid
Categori:Ysgolheigion Ffrangeg o Ffrainc